შამშე ლეჟავა

შამშე (სიმონ) კონსტანტინეს ძე ლეჟავა (დ. 1 დეკემბერი, 1876, სოფ. წკადისი, ახლანდ. ამბროლაურის მუნიციპალიტეტი, — გ. 20 სექტემბერი, 1938) — ქართველი ექიმი-კურორტოლოგი, რევოლუციური მოძრაობის მონაწილე, კურორტ შოვის დამაარსებელი.
 ბიოგრაფია 
1896 წელს დაამთავრა ქუთაისის კლასიკური გიმნაზია და სწავლა განაგრძო ოდესის უნივერსიტეტის სამედიცინო ფაკულტეტზე. იყო რუსეთის სოციალ-დემოკრატიული მუშათა პარტიის წევრი 1896 წლიდან. 1904 წელს დააპატიმრეს ოდესის სტუდენტთა საგაფიცვო მოძრაობაში აქტიური მონაწილეობისათვის. 1905 წელს პოლიციის ზედამხედველობით დააბრუნეს მშობლიურ სოფელში. 1905 წელის რევოლუციის დროს რაჭის მაზრაში ჩამოაყალიბა ბოლშევიკური ორგანიზაციები, ხელმძღვანელობდა „წითელ რაზმს“.

1906 წელს ლეჟავა არალეგალურად გაემგზავრა ვენაში და 1910 წელს დაამთავრა ვენის უნივერსიტეტის სამედიცინო ფაკულეტეტი, შემდეგ ცხოვრობდა ჟენევაში. აქ დაინტერესდა და შეისწავლა ავსტრიის, გერმანიისა და შვეიცარიის კურორტები. 1909 წელს დაბრუნდა საქართველოში და კვლავ დააპატიმრეს. 1912 წლიდან პარტიული მუშაობა განაგრძო პეტროგრადში, მოსკოვში, რაჭის მაზრაში. 1917 წლის თებერვლის გადატრიალების შემდეგ ფოთში ხელმძღვანელობდა ადგილობრივ ბოლშევიკურ ორგანიზაციას. მონაწილეობდა პირველი რესპუბლიკის წინააღმდეგ გამოსვლებში, რისთვისაც დააპატიმრეს. 

1921 წელს საქართველოს გასაბჭოების შემდეგ მუშაობდა სხვადასხვა სამეურნეო და პარტიულ თანამდებობაზე. მისი ინიციატივით შვეიცარიის კურორტების სტილში დაიწყო კურორტ შოვის მშენებლობა, რისთვისაც მოსკოვიდან ჩამოიყვანა რუსი არქიტექტორი ი. კოლჩინი. 1925 წელს 15 ივლისს საძირკველი ჩაეყარა პირველი სანატორიუმის მშენებლობას. 1928 წლის 18 სექტემბერს კურორტი ოფიციალურად გაიხსნა და მისი დამაარსებლის პატივსაცემად თავდაპირველად „შამშოვი“ ეწოდა. ლეჟავა მის დირექტორად დაინიშნა. 1937 წლის ივნისში ლეჟავა ანტისაბჭოთა მოღვაწეობის ბრალდებით დააპატიმრეს და 1938 წლის 20 სექტემბერს დახვრიტეს. რეაბილიტირებულია 1956 წელს.
ბიბლიოგრაფია
 ლეჟავა შ., კურორტი შამშოვი, თბ., 1929.
ლიტერატურა

კატეგორია:დაბადებული 1 დეკემბერი
კატეგორია:დაბადებული  1876
კატეგორია:გარდაცვლილი 20 სექტემბერი
კატეგორია:გარდაცვლილი 1938
კატეგორია:ქართველი ექიმები
კატეგორია:ქართველი რევოლუციონერები
კატეგორია:საბჭოთა კავშირის რეპრესიების მსხვერპლნი საქართველოში